Kan partye ooreenkom om later ooreen te kom? - Jy en die RegJy en die Reg
Tuis › Artikels › Kan partye ooreenkom om later ooreen te kom?
Feitestel: Jan wil sy buurman, Piet, sê grond huur. Jan en Piet kan egter nie ooreenkom oor 'n huurbedrag nie. Jan wil eers kyk of dit gaan reën en of hy 'n goeie oes gaan kry voordat hy kan bepaal hoeveel huur hy kan betaal. Mag Jan en Piet ooreenkom dat hulle op 'n latere stadium sal ooreenkom op 'n huurbedrag?
In ons reg is dit algemeen bekend dat 'n ooreenkoms om ooreen te kom ongeldig is. Met ander woorde, Jan kan nie sy buurman se grond huur op die grondslag dat hulle later gaan praat oor die huurbedrag nie, na gelang van hoe goed die oes daardie jaar is nie.
So 'n kontrak sal onafdwingbaar wees omdat daar nie werklik wilsooreenstemming was nie. Wanneer so kontrak voor 'n hof beland, sal die hof ook nie namens die partye wilsooreenstemming kan bereik nie. Om van 'n hof te verwag om in so 'n geval 'n beslissing te maak, sal beteken dat die hof dan namens die partye moet kontrakteer, iets wat howe nog nooit bereid was om te doen nie.
Daar kan wel voorsiening gemaak word vir 'n module waarvolgens die huurbedrag bepaal kan word. As alternatief kan voorsiening gemaak word vir die aanstelling van 'n onafhanklike derde party, bv. 'n eiendomsagent, om 'n finale beslissing oor die huurbedrag te gee.
Daar moet dus 'n bepaalbare wyse wees vir die bepaling van die huurbedrag. Die kontrak sal dan wel afdwingbaar wees omdat die huurbedrag bepaalbaar is. Met ander woorde, alhoewel die partye nie op die stadium van ondertekening wilsooreenstemming oor die huurbedrag bereik het nie, stem hulle saam en het ooreenstemming oor hoe dit later bepaal gaan word. Dit moet ook op 'n wyse wees wat bepaalbaar is.